stanford-oval/wikipedia huggingface dataset:
Fornjótrin suku
Henkilöhahmot

Fornjótr tai Forniot
Fundinn Noregrin mukaan Gothlandia, Finnlandia ja Kvenlandia hallinnut kuningas. Alkuperäisissä myyteissä ilmeisesti muinainen jättiläinen, maan elementin henkilöitymä sekä tulen, veden ja ilman isä.
Kári tai Kare
Tuulen henkilöitymä. Jättiläinen, Fornjotrin poika. Kristfried Ganander kertoo Mythologia Fennicassa kyrelaisten ja karjalaisten polveutuvan Karesta.
Frosti
Pakkasen henkilöitymä. Karin poika. Taitava velho, joka taisteli ruotsalaisia vastaan ja jolla oli yliluonnollisia voimia.
Snaer eli Snaer vanha
Lumen henkilöitymä. Frostin poika. Taisteli ruotsalaisia vastaan. Lopulta antoi tyttärensä Drifan Ruotsin kuninkaan Vanlanden vaimoksi vastineeksi rauhanteosta. Drifa tapatti Vanlanden petollisuuden vuoksi. Drifan ja Vanlanden lapsista jatkui Ruotsin kuningassuku.
Drifa
Snaerin Drifa-tyttären nimi tarkoittaa lumisadetta.
Thorri Snaerinpoika
Thorri tarkoittaa jäätynyttä lunta. Snaerin poika. Fundinn Noregrin mukaan Finnlandia ja Kvenlandia hallinnut kuningas.
Nórr
Thorrin poika, Norjan perustaja ja Norjan kuningassuvun esi-isä. Norjan ensimmäinen "suuri" kuningas. Lähti Kvenladista hiihtäen länteen etsiessään kadonnutta Gói-siskoaan. Ylitti vuoret, ja löi matkalla lappalaiset. Saapui Trondheimin vuonoon, jossa peittosi kaiken vastarinnan. Hänen joukkonsa "levittäytyivät pelloille kulovalkean tavoin", ja ottivat maan haltuunsa. Siskoa ei kuitenkaan löytynyt. Sinne Nórr kuitenkin jäi ja perusti Norjan kuningaskunnan. Nórr voi olla kuviteltu esi-isähahmo, joka on johdettu Norjan nimestä.
Górr
Thorrin toinen poika, merikuningas. Englannin kuninkaiden esi-isä. Lähti vastaavasti etsimään Góita meritse. Valtasi myös osan nykyistä Norjaa.
Gói
Gói tarkoittaa ohutta lunta. Thorrin tytär.
Henkilöhahmot > Norrin ja Górrin jälkeläiset

Thránd
Norrin poika ja Norjan kuningas, Trondheim on nimetty hänen mukaansa. Hänestä jatkui Norjan kuningassuku.
Gard
Norrin poika. Pienempi päällikkö Norjassa.
Raum Vanha
Norrin poika. Hallitsi Rauma-joen laaksoa, nykyistä Romsdalia Keski-Norjassa.
Heiti
Thorrin poika. Hänestä jatkui suku Orkneyn jaarleihin ja Englannin kuninkaisiin.
Hautalanmäki

| Hautalanmäki |
| --- | --- |
 Taloja Tervamäentien varrella.
 fiHautalanmäki 
 62°08′31″N, 25°41′17″E 
Maakunta:  Keski-Suomi
Kunta:  Muurame
Taajama:  Muuramen kirkonkylä
Väestö
Väkiluku (2020):  1 273
Hautalanmäki on asuin- ja tilastoalue Muuramessa kirkonkylän pohjoisosassa, valtatien 9 länsipuolella. Tilastoalue kattaa varsinaisen Hautalanmäen lisäksi Tervamäen asuinalueen ja Punasillan teollisuusalueen. Vuoden 2020 lopussa tilastoalueella oli 1 273 asukasta.
Hautalanmäen alue koostuu vanhemmasta 1900-luvun alulla syntyneestä tienvarsiasutuksesta sekä uudemmista, 1990- ja 2000-luvuilla kaavan mukaan rakennetuista asuinalueista. Suurin osa Hautalanmäen asuinrakennuksista on omakoti- tai rivitaloja, ainoastaan Nilatien varrella on muutama kerrostalo.
Maantiede

Hautalanmäki sijaitsee Muuramen kirkonkylän pohjoisosassa. Tilastoalueen länsirajana toimii valtatie 9 ja etelärajana Kinkovuorentie (seututie 6090), ja myös vanha nelostie (6113/16620) kulkee alueen läpi. Hautalanmäen tilastoalue rajoittuu pohjoisessa Rannankylän, etelässä Kotiranta-Paavalinvuoren ja keskustan sekä lännessä Rajala-Sulunsalmen tilastoalueisiin, idässä puolestaan Jyväskylän, entisen Säynätsalon kunnan Kinkovuoreen.
Hautalanmäen ja Tervamäen asuinalueet on rakennettu samannimisten mäkien rinteille. Hautalanmäen länsirinteellä seututien 16620 varrella on noin neljän hehtaarin laajuinen kuusivaltainen lehtometsä, jonka pensaskerroksessa esiintyy muun muassa lehtokuusamaa, punaherukkaa, terttuseljaa sekä lehtipuiden taimia. Hautalanmäen alueella kasvaa myös harvinaistunutta hirvenkelloa.
Historiaa > Vanha asutus

Vanhinta asutuksen kerrostumaa Hautalanmäellä edustavat sen eteläosassa sijaitsevat Hautalan, Hietalan ja Heikkilän tilakeskukset. Taloista vanhin on Heikkilä, joka perustettiin Nuuttilana vuonna 1645. Hietala perustettiin 1700-luvun alussa ja Hautala vuonna 1772. Talojen nykyiset päärakennukset ovat peräisin 1800-luvulta. 1800- ja 1900-lukujen vaihteessa Hietalan talolla on toiminut kestikievari sekä Muuramen ensimmäinen puhelinkeskus.
Hautalanmäen kautta kulkee vanhan Laukaantien hyvin säilynyt osuus, joka alkaa Hautalan talon läheltä ja kulkee pohjoiseen Partastenmäkien kautta Jyväskylän Keljonkankaalle. Kapeimmillaan ura on nykyään Partastenmäillä, jossa polun varrelta on löydetty muun muassa 1700-luvun rahoja. Tien varrelle alkoi syntyä mökkiasutusta pääosin 1920- ja 1930-luvuilla.
Vanhan Hautalanmäen alue arvioitiin vuonna 1993 valtakunnallisesti merkittäväksi rakennetuksi kulttuuriympäristöksi, mutta otettiin pois luettelosta vuonna 2009. Alue on yhä merkitty maakuntakaavassa maakunnallisesti merkittäväksi.
Historiaa > Uusi asutus

Suurin osa nykyisestä Hautalanmäestä oli asumatonta metsää 1990-luvulle saakka, jolloin vanhan Hautalanmäen itäpuolelle alettiin kaavoittaa uutta asuinaluetta. Aluksi alueesta oli suunniteltu toteutettua omakotivaltaisempaa, mutta 1990-luvun laman takia kaavaan varattiin tilaa myös rivi- ja kerrostaloille. 2000-luvulla tonttien loppuessa Hautalanmäeltä asemakaavaa laajennettiin Tervamäelle, jonka rakennuttamista oli suunniteltu alkuperäisen kaavan yhteydessä.
Historiaa > Punasilta

Punasilta on entistä Hautalan tilan maata, jonka Muuramen kunta osti 1950-luvulla. Alueelle oli alun perin tarkoitus rakennuttaa kunnalliskoti, mutta syrjäisyytensä vuoksi paikalle alettiin suunnitella teollisuusaluetta. Kunta myi suurimman osan maasta Jyväskylän Autotalolle ja yhden hehtaarin Kohon huonekalutehtaalle. Varsinaisesti yritysalue alkoi muodostua vuonna 1965 aloittaneen Muuramen Autotalon ympärille. Ensimmäinen yritysalueen asemakaava hyväksyttiin vuonna 2005, ja tonttien kysynnän vuoksi kaavaa laajennettiin jo vuonna 2009. Uudempaa laajennusta Ison Palojärven suuntaan on suunniteltu vuoden 2024 syyskuusta lähtien.
Palvelut

Leikarin päiväkotikoulu sijaitsee Hautalanmäellä. Koulu on Mäkelänmäen koulun alainen yksikkö, jossa opetetaan peruskoulun luokkia 1–2. Perusopetuksen siirtämistä Mäkelänmäen koulun Puukoulun rakennukseen suunnitellaan vuoden 2025 syksyksi, jolloin Leikariin jäisi pelkkä päiväkoti.
Vanhan nelostien vartta Punasillassa.
Leikarin päiväkotikoulu
Tuttuja tunnelmia 3

| Tuttuja tunnelmia 3 Tapio Rautavaara |
| --- | --- | --- |

Kokoelmalevyn tiedot
 Julkaistu: 1972
 Formaatti: LP-levy
 Tyylilaji: iskelmä, pop
 Kesto: 35.13
 Levy-yhtiö: Finnlevy
 Levymerkki: Sävel
Tuttuja tunnelmia 3 on Tapio Rautavaaran kokoelmalevy vuodelta 1972. Albumi on käytännössä uusintapainos herran omaa nimeä kantavasta kokoelma-albumista vuodelta 1965.
Kappaleet > A-puoli

Lapin jenkka – 2.43 (säv. ja sov. Toivo Kärki, san. Reino Helismaa)
Neljän tuulen tiellä – 3.25 (säv. ja sov. Toivo Kärki, san. Reino Helismaa)
Ringo – 3.10 (säv. Don Robertson ja Hal Blair, suom. san. Tapio Rautavaara, sov. Nacke Johansson)
Lasso – 3.19 (säv. ja sov. Toivo Kärki, san. Reino Helismaa)
Reppu ja reissumies – 2.35 (säv. ja sov. Toivo Kärki, san. Reino Helismaa)
Kulkurin iltatähti – 2.30 (säv. ja sov. Toivo Kärki, san. Reino Helismaa)
Kappaleet > B-puoli

Häävalssi – 2.39 (säv. trad., san. Tuula Valkama, sov. Toivo Kärki)
Kuubalainen serenadi – 3.10 (säv. Salamanteri, san. Unto Koskela, sov. Toivo Kärki)
Pelimannin penkillä – 3.50 (säv. Juhani Sälö, san. Arvi Tarviainen, sov. Taito Vainio)
Laulajan ystävä – 3.27 (säv. Kullervo, san. Asser Tervasmäki, sov. Taito Vainio)
Tuuli tunturiin käy – 3.05 (alkup. Nu går vind över fjäll, säv. Jules Sylvain, suom. san. Vuokko Lehmusto, sov. Erkki Melakoski)
Elämäntoverini – 3.20 (säv. V. Salanov, san. Reino Helismaa, sov. Erkki Melakoski)
Jeff Buckley

| Jeff Buckley |
| --- | --- |

Henkilötiedot
Syntynyt: 17. marraskuuta 1966
Kuollut: 29. toukokuuta 1997 (30 vuotta)
Ammatti:  muusikko
Muusikko
Aktiivisena:  1991–1997
Tyylilajit:  Rock Alternative Pop R&B/Soul (myöhempi materiaali)
Soittimet:  kitara, kosketinsoittimet, huuliharppu
Levy-yhtiöt:  Columbia
Aiheesta muualla
www.jeffbuckley.com
  [ Muokkaa Wikidatassa ] [ ohje ]  
Jeffrey Scott ”Jeff” Buckley (17. marraskuuta 1966 – 29. toukokuuta 1997) oli yhdysvaltalainen laulaja-lauluntekijä ja kitaristi.
Buckley tunnettiin laajasta äänialastaan, ja häntä pidettiin yhtenä sukupolvensa lahjakkaimmista taiteilijoista heti esikoisalbumi Gracen julkistamisen jälkeen 1994lähde?. Vaikka albumi ei sijoittunut erityisen hyvin listoilla eikä ollut suuri myyntimenestys, Buckley saavutti arvostusta musiikkipiireissä. Buckley hukkui uintiretkellä 1997, joten ensialbumi jäi hänen ainoaksi studioalbumikseen. Kuolinvuonnaan Buckley oli suunnitellut toista albumiaan My Sweetheart the Drunk, jonka jo valmiit kappaleet/demot julkaistiin vuonna 1998 albumilla Sketches for My Sweetheart the Drunk.
Buckleyn tunnetuimpia kappaleita ovat "Grace", "Last Goodbye", "So Real", "Hallelujah" ja "Everybody Here Wants You".
Elämä ja ura

Jeff Buckley syntyi Kalifornian Anaheimissa. Hän oli Mary Guibertin ja Tim Buckleyn ainoa poika. Isä oli myös laulaja-lauluntekijä ja julkaisi folk- ja jazz-levyjä 1960- ja 1970-luvuilla.
Helmikuussa 1990 Jeff Buckley muutti New Yorkiin, mutta sai vain vähän tilaisuuksia toimia muusikkona. Hän tutustui intialaiseen ja pakistanilaiseen qawwali-musiikkiin ja ihaili Nusrat Fateh Ali Khania, joka on tunnetuimpia tyylin edustajia. Samoihin aikoihin Buckley innostui myös blues-legenda Robert Johnsonin musiikista.
Syyskuussa 1990 Buckley muutti Los Angelesiin, kun hänen isänsä entinen manageri Herb Cohen tarjoutui auttamaan häntä demonauhan tekemisessä. Seuraavana keväänä hän lensi takaisin New Yorkiin ja teki ensiesiintymisensä isälleen omistetussa konsertissa. Hän alkoi työskennellä yhdessä Gary Lucasin kanssa ja kirjoitti laulut "Grace" ja "Mojo Pin". Syksyllä Buckley esiintyi Lucasin yhtyeen kanssa. Buckley jätti bändin ja esiintyi yksinään eri klubeissa ja kahviloissa Ala-Manhattanilla. Hän kutsui itseään ”ihmis-jukeboksiksi”, koska hän esitti muun muassa Leonard Cohenin, Edith Piafin ja Sly Stonen musiikkia. Hän sai yleisönsuosiota ja myös levy-yhtiöt kiinnostuivat hänestä.
Lokakuussa 1992 Buckley allekirjoitti kolmen levyn levytyssopimuksen Columbia Recordsin kanssa.  Hänen ensimmäinen albuminsa Grace julkaistiin elokuun 23. päivänä 1994. Levy ei ollut suuri myyntimenestys, mutta kriitikot ja muut muusikot pitivät siitä. Levy myi kultaa Ranskassa ja Australiassa ja lopulta vuonna 2002 myös Yhdysvalloissa. Kappaleet "Grace", "Last Goodbye" ja "Hallelujah" ovat nousseet klassikoiksi vuosien saatossa.
Yli kahden vuoden ajan Buckley oli kiertueella ympäri maailmaa. Näistä konserteista on tehty myös live-äänityksiä, joita on julkaistu hänen kuolemansa jälkeen. 1996–1997 välisenä aikana Buckley työsti materiaalia seuraavalle albumilleen, jonka nimikin oli jo päätetty: My Sweetheart the Drunk. Hän ei saanut kuitenkaan työtään päätökseen.
Toukokuun 29. päivänä vuonna 1997 Buckley meni uimaan Wolf-jokeen. Pian yhtyeen roudari Keith Foti huomasi, että Buckleytä ei enää näkynyt. Hänen ruumiinsa löytyi viikkoa myöhemmin. Sekä poliisi että kuolinsyyntutkija totesivat, että kyseessä oli puhdas hukkumisonnettomuus. Buckleyn kuoleman jälkeen julkaistiin postuumisti erilaisia albumeita, joista yksi oli Sketches for My Sweetheart the Drunk, joka sisälsi materiaalia, jota Buckley oli tehnyt hänen toiselle suunnitetulle albumille My Sweetheart the Drunkille. Tämän kokoamisessa valvojana oli Buckleyn hyvä ystävä Chris Cornell.
2000-luvulla julkaistiin uudelleen albumit Live at Sin-é ja Grace remasteroituina sekä livealbumeita yms. Vuonna 2007 julkaistiin ensimmäinen "best of..." kokoelma So Real: Songs From Jeff Buckley.
Diskografia > Studioalbumit

Grace (1994)
Sketches for My Sweetheart the Drunk (1998, koostuu 1996–1997 nauhoitetuista studio-/demokappaleista)
Songs to No One 1991–1992 (2002)
Grace (Legacy Edition) (2004)
Diskografia > EP:t

Live at Sin-é (1993)
Live from the Bataclan (1995)
Live at Sin-é (Legacy Edition) (2003)
Diskografia > Livealbumit

Mystery White Boy (2000)
Live a L'Olympia (2001)
Diskografia > Kokoelmat

The Grace EPs (2002)
So Real: Songs From Jeff Buckley (2007)
Diskografia > VHS/DVD

Live in Chicago (2000)
Amazing Grace: Jeff Buckley (2007)
Diskografia > Singlet

Grace (1995)
Last Goodbye (1995)
So Real (1996)
Everybody Here Wants You (1998)
Forget Her (2004)
Hallelujah (2007)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Israel  Yhdysvallat  Tšekki  Australia  Alankomaat  Puola 
Taiteenala:  Grammy Awards  MusicBrainz 
Henkilöt:  Trove 
Muut:  Europeana  IdRef 
Vuoden 1994 debyyttialbumi Grace on Jeff Buckleyn ainoa hänen elinaikanaan julkaistu studioalbumi.
One Direction

| One Direction |
| --- | --- |
 One Direction vuonna 2015. Vasemmalta oikealle: Louis Tomlinson, Niall Horan, Liam Payne ja Harry Styles
Tiedot
Toiminnassa:  2010. Tauolla vuodesta 2016 eteenpäin– 
Tyylilaji:  pop, pop rock, teinipop
Kotipaikka:   Iso-Britannia  Irlanti 
Laulukieli:  englanti
Jäsenet:  Harry Styles   Niall Horan   Louis Tomlinson  
Entiset jäsenet:  Zayn Malik 2010–2015   Liam Payne 2010–2024  
Levy-yhtiö:  Syco   Columbia  
Aiheesta muualla
Kotisivut
Infobox OKNimi-testi OK: 
One Direction on brittiläis-irlantilainen poikabändi, joka tuli tunnetuksi sijoituttuaan Britannian X Factorissa vuonna 2010 kolmannelle sijalle.  Kilpailun jälkeen yhtye solmi levytyssopimuksen Simon Cowellin levy-yhtiön Syco Musicin kanssa, ja myöhemmin Columbia Recordsin kanssa. Yhtyeen nykyiset jäsenet ovat Harry Styles, Niall Horan ja Louis Tomlinson. Zayn Malik oli osa yhtyettä vuoden 2015 maaliskuuhun asti. Liam Payne kuoli tapaturmaisesti lokakuussa 2024.
One Direction on ensimmäinen yhtye, jonka neljä ensimmäistä albumia ovat nousseet ensimmäisellä listaviikollaan Yhdysvalloissa Billboard 200 -albumilistan kärkeen. Yhtyeen albumeita ja singlejä on myyty yli 46 miljoonaa kappaletta maailmanlaajuisesti. Lisäksi yhtyeestä on julkaistu elokuvia, muun muassa elokuvat This Is Us (2013) ja Where We Are (2014).
Elokuussa 2015 yhtye ilmoitti jäävänsä tauolle maaliskuussa 2016.
Historia > Yhtyeen synty (2010)

One Direction perustettiin vuonna 2010, kun Niall Horan, Zayn Malik, Liam Payne, Harry Styles ja Louis Tomlinson osallistuivat erikseen Britannian X Factoriin, mutta heidät kaikki pudotettiin poikien kategoriasta. Vieraileva tuomari Nicole Scherzinger kuitenkin ehdotti, että he muodostaisivat yhtyeen, ja niin he pääsivät osallistumaan kilpailuun yhdessä. Lopulta he sijoittuivat kilpailussa kolmanneksi.
Pian kilpailun jälkeen yhtye solmi levytyssopimuksen Simon Cowellin levy-yhtiön Syco Musicin kanssa ja ensimmäisen albumin äänitys alkoi vuoden 2011 alussa. Yhtye matkusti Los Angelesiin levyttämään tuottaja RedOnen kanssa.
Historia > Ensimmäinen albumi ja kiertue (2011–2012)

Yhtyeen ensimmäinen single, ”What Makes You Beautiful”, julkaistiin syyskuussa 2011. Se rikkoi Sony Musicin ennakkomyyntiennätyksen ja nousi listaykköseksi Britannian singlelistalla. Singleä myytiin maailmanlaajuisesti yli viisi miljoonaa kappaletta. Myös kaksi seuraavaa singleä – ”Gotta Be You” ja ”One Thing” – sijoittuivat kymmenen parhaan joukkoon.
Yhtyeen ensimmäinen albumi, Up All Night, julkaistiin Britteinsaarilla marraskuussa 2011, ja se nousi Britannian albumilistalla toiseksi. Marraskuussa 2011 yhtye solmi levytyssopimuksen pohjoisamerikkalaisen Columbia Recordsin kanssa.
Helmikuussa 2012 yhtyeen single ”What Makes You Beautiful” julkaistiin Yhdysvalloissa, ja se nousi ensimmäisellä viikollaan Billboard Hot 100 -listan sijalle 28., mikä oli korkein singledebyytti brittiartistille sitten vuoden 1998. Maaliskuussa yhtyeen albumi Up All Night nousi Yhdysvalloissa suoraan Billboard 200 -albumilistan ykköseksi, ja One Directionista tuli ensimmäinen brittiyhtye, jonka esikoisalbumi on ensimmäisellä julkaisuviikollaan noussut Yhdysvalloissa albumilistan kärkeen. Albumi oli vuonna 2012 maailman kolmanneksi ostetuin, sillä sitä myytiin 4,5 miljoonaa kappaletta – ostetumpia olivat vain Adelen albumi 21 (8,3 miljoonaa) ja Taylor Swiftin albumi Red (5,2 miljoonaa kappaletta). Suomessa albumia myytiin kultalevyyn oikeuttava määrä eli yli 10 000 kappaletta.
One Direction lähti ensimmäiselle omalle kiertueelleen joulukuussa 2011. Yhtyeen oli aluksi tarkoitus kiertää Britanniaa, mutta myöhemmin tiedotettiin, että kiertue ulottuu myös muihin maanosiin, kuten Pohjois-Amerikkaan ja Australiaan. Kiertueella kuvattu DVD-julkaisu Up All Night – The Live Tour julkaistiin toukokuussa 2012. Sitä myytiin yli miljoona kappaletta, ja se oli myydyin DVD yli kahdessakymmenessä maassa, mukaan lukien Suomessa.
Britannian ääniteteollisuus palkitsi yhtyeen ensimmäisen ”What Makes You Beautiful” -singlen vuoden 2012 parhaana brittiläisenä singlenä. Yhtye esitti kappaleen myös Lontoon olympialaisten päätösseremoniassa elokuussa 2012.
Brittiläinen musiikkilehti New Musical Express (NME) palkitsi yhtyeen vuoden 2012 huonoimpana yhtyeenä.
Historia > Toinen albumi (2012–2013)

One Directionin toisen albumin ensimmäinen single ”Live While We're Young” julkaistiin syyskuussa 2012. Se teki Yhdysvalloissa listahistoriaa, sillä se nousi ensimmäisen julkaisuviikkonsa perusteella ostetuimmaksi ulkomaisen artistin singleksi – singleä myytiin julkaisua seuranneen viikon aikana 341 000 kappaletta, mikä on enemmän kuin millään muulla Yhdysvaltain ulkopuolelta tulevalla artistilla yhden viikon aikana. Myös singlen musiikkivideo teki tuolloisen ennätyksen, kun se keräsi ensimmäisen vuorokauden aikana 8,24 miljoonaa katselukertaa.
One Directionin toinen albumi, Take Me Home, julkaistiin marraskuussa 2012. Albumi nousi listaykköseksi sekä Yhdysvalloissa että Britanniassa ja useassa muussakin maassa. Albumia myytiin maailmanlaajuisesti yli viisi miljoonaa kappaletta. Suomessa albumia myytiin kultalevyyn oikeuttava määrä, yhteensä 19 919 kappaletta.
Helmikuussa 2013 käynnistyi yhtyeen toinen kiertue. Take Me Home Tour -kiertue käsitti yhteensä 129 tapahtumaa Euroopasta, Pohjois-Amerikasta, Australiasta ja Aasiasta.
Historia > Kolmas albumi ja konserttielokuva (2013–)

One Directionista kertova konserttielokuva One Direction: This Is Us julkaistiin 30. elokuuta 2013. Ensi-iltaviikonloppunaan se tuotti 15,8 miljoonaa Yhdysvaltain dollarin lipputulot, ja se oli viikonlopun katsotuin elokuva. Elokuva tuotti lopulta  maailmanlaajuisesti 68,5 miljoonaa dollaria. Elokuva on Yhdysvalloissa neljänneksi eniten tuottanut konserttielokuva.
Yhtyeen kolmas albumi, Midnight Memories, julkaistiin marraskuussa 2013. Albumi nousi sekä Yhdysvalloissa että Britanniassa listaykköseksi. Samalla One Directionista tuli ensimmäinen yhtye, joka on saanut kolme ensimmäistä albumiaan Yhdysvaltain Billboard 200 -albumilistan kärkeen. Suomessa albumia myytiin platinalevyyn oikeuttava määrä, yhteensä 36 182 kappaletta.
Yhtye on julkaissut neljä hajuvettä. Ensimmäinen hajuvesi Our Moment tuli kauppoihin elo–syyskuussa 2013. Toinen hajuvesi That Moment tuli kauppoihin Suomessa huhtikuussa 2014, kolmas You & I kesäkuussa 2014 ja neljäs Between Us 2015.
Historia > Neljäs albumi (2014)

Yhtyeen neljäs albumi Four julkaistiin Suomessa 17. marraskuuta 2014. Se saavutti suuren suosion niin Suomessa kuin muuallakin maailmassa ja se on monessa maassa myynyt platinaa tai kultaa. Suomen virallisella listalla Four on saavuttanut parhaimmillaan kolmannen sijan. Albumilla on yhteensä kuusitoista kappaletta ja sen ensimmäinen kappale "Steal My Girl" julkaistiin jo 24. lokakuuta.
Yhtye käynnisti neljännen kiertueensa helmikuussa 2015 nimellä On The Road Again Australiasta. Kiertueen aikana yhtyeen jäsen Zayn Malik ilmoitti eroavansa yhtyeestä henkilökohtaisista syistä ja koska hän haluaa ”viettää normaalia 22-vuotiaan miehen elämää”. Hän kuitenkin siirtyi soolouralle.
Kyseisellä kiertueella yhtye esiintyi ensimmäistä kertaa Suomessa, Helsingin Olympiastadionilla lauantaina 27. kesäkuuta 2015. Alun perin yhtye ilmoitti pitävänsä Suomessa kaksi konserttia, joista toisen oli määrä olla sunnuntaina 28. kesäkuuta, mutta myöhemmin ilmoitettiin toisen konsertin perumisesta aikataulun kiireisyyden vuoksi.
Historia > Viides albumi ja tauko (2015–)

Heinäkuussa 2015 One Direction julkaisi ensimmäisen singlensä tulevalta viidenneltä albumiltaan Made in the A.M.. Single ”Drag Me Down” oli yhtyeen ensimmäinen julkaisu ilman Zayn Malikia. Kappale julkaistiin ilman mainostavaa materiaalia tai tiedotusta. Albumin julkaisupäivä oli 13. marraskuuta. Albumin toinen single "Perfect" julkaistiin 21. lokakuuta 2015.  Pian albumin julkaisun jälkeen ilmoitettiin, että yhtye on jäämässä tauolle vuonna 2016. American Music Awardsissa 22. marraskuuta 2015 One Direction voitti Artist of the Year -palkinnon. Louis Tomlinson ilmoitti myöhemmin, että tauko tulisi kestämään 18 kuukautta. 13. joulukuuta One Direction esiintyi The X Factor -finaalissa. Heidän viimeinen ennen taukoa televisioitu esityksensä oli Dick Clark's New Year's Rockin' Evessä 31. joulukuuta 2015.
Kesäkuussa 2016 kerrottiin, että Styles oli allekirjoittanut soololevytyssopimuksen. Saman vuoden heinäkuussa Payne ilmoitti allekirjoittaneensa levytyssopimuksen Capitol Recordsin kanssa. Horan julkaisi soolodebyyttisinglensä ”This Town” 29. syyskuuta 2016.
Jäsenet

Jokainen yhtyeen jäsenistä osallistui X Factoriin yksin. Kaikki viisi pääsivät karsinnoista Bootcampille, mutta putosivat kilpailusta siellä. Tuomarit ajattelivat nuorien olevan liian lahjakkaita pudotakseen jo kilpailun tässä vaiheessa. Kilpailun tuomareiden ehdotuksesta pojista kasattiin yhtye ja he pääsivät jatkamaan kilpailua.
Jäsenet > Harry Styles

Harry Edward Styles, s. 1. helmikuuta 1994 (ikä 31), on kotoisin Holmes Chapelista, Cheshiresta, Englannista. Hänen vanhempansa ovat Anne Cox ja Des Styles. Hänellä on myös isosisko, Gemma Styles. Harryn ollessa seitsemän, hänen vanhempansa erosivat. Hänen äitinsä meni naimisiin vuonna 2013 Robin Twistin kanssa. Ennen X Factoriin osallistumista 16-vuotias Harry työskenteli osa-aikatyönä koulun ohella W. Mandevillen leipomossa, Holmes Chapelissa. Hänellä oli myös kolmen kaverinsa kanssa kouluaikoina yhtye nimeltä White Eskimo.
Jäsenet > Niall Horan

Niall James Horan, s. 13. syyskuuta 1993 (ikä 31), on kotoisin Mullingarista, Westmeathista, Irlannista. Hänen vanhempansa ovat Bobby Horan ja Maura Gallagher, ja hänellä on vanhempi veli nimeltä Greg. Hänen vanhempansa erosivat hänen ollessa 5-vuotias. Muutaman vuoden päästä Niall ja hänen veljensä muuttivat isänsä luo Mullingariin. Horan koelauloi X Factoriin 16-vuotiaana ja esitti tuomareille kappaleen ”So Sick” ja sai monenkirjavia kommentteja. Hän sai kolme ääntä neljästä ja pääsi jatkoon Bootcampille. Bootcampilla hän esitti kappaleen ”Champagne Supernova” ennen kuin hänet ja muut yhtyeen jäsenet yhdistettiin One Directioniin. Horan on myös soittanut kitaraa lapsuudesta asti.
Jäsenet > Louis Tomlinson

Louis William Tomlinson, s. 24. joulukuuta 1991 (ikä 33), on kotoisin Doncasterista, South Yorkshiresta, Englannista. Hänen vanhempansa ovat Johannah ja Troy Austin. Louisin syntymänimi on Louis Troy Austin, mutta vanhempien erotessa ja äitinsä uuden miehen Mark Tomlinsonin takia nimi vaihtui pian Louis William Tomlinsoniksi. Hänellä on yhteensä seitsemän sisarpuolta. Tomlinson sai 22. tammikuuta 2016 poikavauvan, jonka äiti on stylisti Briana Jungwirth. Tomlinson seurusteli malli Eleanor Calderin kanssa vuosina 2011–2015 ja 2017–2022 sekä näyttelijä Danielle Campbellin kanssa marraskuusta 2015 joulukuuhun 2016. Tomlinsonin äiti kuoli 7. joulukuuta 2016 leukemiaan 43-vuotiaana.